LAZAROBASTER BADIOLA (EH Bildu, 2016-02-19):
Egun on guztioi.
Leiaren Euskal Agintaritzak 18 milioi eurotako isuna jarri die eskoletako jangela zerbitzua eman duten catering enpresei, gutxienez 10 urtean zehar merkatua banatzeagatik. Eta honek, nola ez, gainkostu bat sortu du eta gainkostu hori Jaurlaritzari joan zaio, hau da, herritar guztioi eta baita ikasleen gurasoei ere. Hori da pixka bat Leiaren Euskal Agintaritzak atera duena.
Esan 854 milioi euro esleitu direla azkeneko 10 urteetan eta hor 200 milioi eurotako iruzur bat egon dela, eta 200 milioitako iruzurra dagoen lekuan 16 milioitako isuna jarri dela. Norbaitek esango du negozioa borobila dela, 200 milioiko iruzurra egin eta 16 milioi isunetan ordaintzea ez dagoela batere gaizki.
Kontua da hau herritarron poltsikotik ordaindu dela eta gurasoak gainera bi aldiz kaltetuak izan direla. Eta Jaurlaritzatik entzun dugun bezala, erraza da esatea gurasoek ordaindutako prezioak catering enpresei ordaintzen zaienarekin zerikusirik ez duela. Ikusten dugu hori eskuak garbitzeko oso modu erraza dela.
Catering enpresetako langileek ere bizi izan dituzte garai zailak eta esan behar da 40 egunetako lan usteak ere egin zituztela catering enpresei gehiegizkoak iruditzen zitzaizkielako beraien baldintza ekonomikoak. Eta hemen argi geratu dena orain da gehiegizkoa zen bakarra dela catering enpresen etekin gose asegaitza.
Eta Leiaren Euskal Agintaritzaren isuna ezagutu eta gero, Jaurlaritzatik ikusi dugu horrelako saiakera bat pasa den urtean egindako deialdi berriarekin ia guztia konponduta adieraziz, eta horrelako adierazpenak entzun eta ikusi dugu komunikabide ezberdinetan. Esan behar dizugu hori ez dela horrela, Uriarte andrea, iazko deialdian bertan ere guk ikusten dugu iruzurra egon egon zela, iazkoan ere, zuk hainbeste goraipatu duzun deialdi horretan.
Bai, erreparatu nahiko nioke iazko deialdi horri eta hainbat aipamen egingo ditut: Batetik catering enpresei, catering enpresa berriei lehiaketarako sarbidea zaildu egin zaie, fakturazio bolumen oso altuak eskatu zaizkielako eta horrek nolabait jada aurreko urteetatik zerbitzu ematen ari diren catering enpresei mesede egiten die, dagoeneko bolumen hori badutelako, baina berri baten sarrera oztopatu egiten da.
Lote bat esleitu ahal izateko gutxienez bi enpresa aurkeztea beharrezkotzat jo zen oinarrietan. Baina hor ere zirrikitu handia geratu da, hau da, talde bereko enpresak enpresa ezberdin bezala tratatuak izan dira eta Ausolan, Auzo-lagun, Auzolan taldearen barruan Auzo-lagun, Magui eta Goñi enpresak, enpresa ezberdinak bezala tratatuak izan dira eta honek jabetza berdineko enpresen arteko lehia faltsu bat ahalbideratu da horrekin.
Jaurlaritzak iazko deialdian 18 loteetan banatu zituen menu guztiak. 2,77 eurotan jarri zuen prezio maximoa garraiatutako menuen kasuan. Eta 18 lote horietatik, 12tan ikusi dezakegu aurkeztu direla catering enpresa ezberdinak, lehia bat egon dela eta azkenean esleitutako prezioak 2,30 eta 2,50 euro bitartean egon dira, maximotik 2,77 horretatik nahiko jaitsita.
Aldiz, ikusten dugu beste bost loteetan ez dela lehiarik egon. Oso prezio altuetan esleitu dira beste bost lote horiek eta hemen, ba, catering enpresen artean ikusten dugu nolabaiteko banaketa bat egon dela. Bost lote horien artean badaude jabetza berdineko enpresen arteko lehia faltsua egon den loterik.
Aurkeztu dira bi enpresa, bi enpresa jabetza berdinekoa eta jabetza berdineko enpresen artean ez dago lehiarik. Aipagarria da ere bederatzigarren, bederatzigarren lotean gertatu dena: hemen bi enpresa lehiatu dira, bat lehiaketan lehenengo aldiz sartutakoa eta bestea betidanik hor zegoen bat.
Biek bazekiten beraiek zirela bakarrik bederatzigarren lote horretan lehiatuko zirela eta betidanik hor egon den enpresak ikaragarri jaitsi du justu lote horretarako bere eskaintza 2,26 eurotara. Eta beste edozein loteetan baino baxuago eta, noski, enpresa berria sartzea galaraztea nahi zuen eta, noski, lortu du, 2,26 eurotan loterik preziorik baxuenean eraman du betidanik egon den enpresa horrek lote hori. Hemen bai, hemen bai egon da lehia.
Eta gero 10. lotea. Lote honetara enpresa bakarra aurkeztu zen, hortaz ez da esleitua izan. Eta horrek zer esan nahi du? Ba orain dela bost urte esleitu zitzaion enpresari kontratua luzatu zaiola. Hau da, Lehiaren Euskal Agintaritzak iruzurrak egon zela ebatsi zuen kontratu bat luzatu egin du orain Jaurlaritzak.
Argi dago, Uriarte andrea, egoera konpontzetik oso urruti gaudela oraindik, oso urruti...
...argi dago Uriarte andrea egoera konpontzetik oso urruti gaudela oraindik, oso urruti, eta aukera izan dela iazko deialdian iruzurrari zirrikitu guztiak ixteko, baina ez zaretela horretarako gai izan.
Eta ikusirik azkenengo hamar urteetan iruzurra egon dela, iazkoan ere hor nonbait, zer egiteko asmoa dauka Jaurlaritzak hemendik aurrera? Pentsatzen du Jaurlaritzak sare publikoko eskoletako % 99, jangelen % 99, katering enpresen eskuetan utzita, horrek kezkarik ez dio sortzen Jaurlaritzari, % 99 enpresa hauen eskuetan utzita? Zein neurri hartzeko asmoa dituzue?